Anmeldelse: KitchenAid brødrister 2 skiver 5KMT2109EBM

KitchenAid har snittet en brødrister, der lover både stil og funktionalitet. Med sit ikoniske design og premium prisskilt retter den sig mod forbrugere, der ønsker mere end blot en basal brødrister. Men lever den op til forventningerne? Jeg har ristet mit brød på maskinen det seneste halve år og har fået et godt og grundigt indblik i fordele og ulemper.

Først og fremmest er der designet. Der er ingen tvivl om, at denne brødrister er en fryd for øjet. Med sin robuste metalkonstruktion og elegante mat sorte finish passer den perfekt ind i et moderne køkken. Den føles solid og velbygget, og dens ekstra brede åbninger gør det nemt at riste både tykke skiver brød, boller og bagels.

Brødristeren tilbyder syv grader af ristning, så der er præcis kontrol over bruningsniveauet. Er det ikke nok, er der også en “turbo-knap” (i mangel af bedre navn), der giver ekstra bruning. Det er nyttigt for dem, der er særligt kræsne omkring deres toast.

Den har også en dedikeret bagel- og bolle-funktion og en optøningsfunktion. Disse tilføjelser gør den mere alsidig end en gennemsnitlig brødrister. Især bolle- og bagel-indstillingen, der kun rister den skårne side, er en fin detalje for bagel-elskere. Eller til burger-boller.

Ujævn ristning

På den positive side er den hurtig til at riste. Men på trods af prisskiltet har brødristeren udfordringer med jævn ristning. Brødets bruningsgrad kan variere, selv på samme ristning. Det er ikke et konstant problem, men det kan være frustrerende, især når man forventer topklasse. Det er simpelthen ikke godt nok til denne pris.

Med en pris, der typisk ligger over gennemsnittet, skal man gøre op med sig selv, om man prioriterer design og mærkevare over absolut ydeevne. Der er billigere alternativer på markedet, der præsterer lige så godt – om end med mindre stil.

iNPUT mener …

KitchenAid 5KMT2109EBM er et solidt valg for dem, der værdsætter æstetik og byggekvalitet højt, men den er ikke uden kompromiser. Hvis du er på udkig efter en pålidelig brødrister med et premium look og ekstra funktioner, kan denne model være værd at overveje – men forvent ikke perfekte præstationer hver gang.

Brødristeren er i øvrigt fra samme serie, som den ligeledes matsorte KitchenAid elkedel, vi testede tidligere i år.

BEMÆRK: Anmeldelsen er opdateret 17.01.2025: Et afsnit hvor jeg beklager mig over en manglende krummebakke er fjernet. Jeg tog fejl. Der ER en fin lille krummebakke i brødristeren. Den sidder over strømkablet bagpå enheden og aktiveres ved et trykke den ind, hvorefter den nemt kan fjerne bakken – og krummerne.