TEST: Weber Spirit Smart EPX-435R Stealth

Der findes efterhånden mange “smarte” produkter, hvor teknologien føles som noget, der er blevet tilføjet bagefter. Som en app eller en funktion ingen rigtigt har bedt om. Det er heldigvis ikke helt tilfældet med Weber Spirit Smart EPX-435R Stealth. Her virker det mere som et forsøg på at gøre en klassisk gasgrill lidt nemmere at bruge i praksis – især hvis man gerne vil have hjælp til temperaturer og tilberedning uden konstant at stå og holde øje.

Spirit-serien har længe været Webers mere tilgængelige serie i forhold til de helt store Genesis- og Summit-modeller, men EPX-435R Stealth prøver samtidig at føles mere premium end de billigere Weber Spirit-varianter. Det kan man mærke ret hurtigt, når man begynder at samle den og bruge den. Byggekvaliteten virker generelt virkelig solid. Låger, sideborde og selve konstruktionen føles stabile, og der er ikke meget ved den, som virker billigt eller løst. Den har også en tyngde, der gør, at den føles som noget, der kan stå ude i mange sæsoner uden at begynde at rasle eller føles træt.

Det første man lægger mærke til, er naturligvis designet. “Stealth”-delen betyder, at grillen er holdt i mørke farver med sorte detaljer næsten hele vejen rundt. Det ser generelt ret godt ud og giver grillen et mere eksklusivt udtryk end mange traditionelle gasgrills. Jeg er dog ikke helt solgt på de røde detaljer. Weber bruger dem som en slags kontrastfarve flere steder, og det giver lidt en gaming-agtig vibe, som jeg ikke synes passer perfekt til resten af designet. Det er ikke noget, der ødelægger oplevelsen, men grillen ville efter min mening stå endnu skarpere, hvis den var holdt mere konsekvent i sort og stål.

Designet er egentlig pænt – men jeg kunne måske godt undvære de røde accentfarver – det bliver lidt for gamer…

En grill der er nemmere at bruge end mange konkurrenter

Noget af det mest interessante ved Weber Spirit Smart EPX-435R Stealth er egentlig ikke, at den kan forbindes til en app. Det er mere måden, teknologien bliver brugt på. Weber forsøger ikke at gøre grillen til en tablet på hjul. I stedet handler det mest om at gøre almindelig grillmad lettere at lykkes med.

Under vores test blev grillen brugt til en meget klassisk grillaften med pølser, bøffer og en steg. Den slags mad som langt de fleste faktisk laver på en grill. Og det er her, Spirit Smart giver ret god mening. Temperaturstyringen er forholdsvis præcis, og grillen bliver hurtigt varm uden at føles voldsom eller svær at kontrollere. Der er masser af varme til at give bøffer ordentlig stegeskorpe, men samtidig er det også nemt at holde en mere stabil temperatur til længere tilberedning.

Det hjælper også, at Weber tydeligvis har arbejdet med selve varmeudviklingen i den nye Weber Spirit-generation. Grillen bliver overraskende varm for en model i denne klasse, og det mærkes især, når man laver bøffer. Flere internationale tests har målt de særlige “Boost Burners” til temperaturer tæt på 800 grader fahrenheit, hvilket forklarer, hvorfor grillen er markant bedre til at lave ordentlig stegeskorpe end mange billigere gasgrills.

Stegen var nok det bedste eksempel på, hvorfor smart-funktionerne faktisk kan være nyttige. Weber Connect-systemet guider gennem tilberedningen via temperaturmålinger og beskeder i appen, så man ikke hele tiden behøver stå ved grillen og gætte sig frem. Det lyder måske som en lille ting, men i praksis gør det faktisk oplevelsen mere afslappet. Især hvis man har gæster og hellere vil sidde med dem end konstant kontrollere kødet. Ikke at jeg kan lade være med at kigge hele tiden alligevel – men det er jo ikke grillens skyld, trods alt.

Det betyder i øvrigt heller ikke, at grillen pludselig laver maden for dig. Man skal stadig vide lidt om varmezoner, timing og tilberedning. Men den hjælper med at reducere de klassiske fejl, hvor ting enten får for lidt eller for meget varme. Og det er nok også derfor, systemet fungerer bedre end mange andre smart-køkkenprodukter. Det forsøger ikke at erstatte brugeren – bare hjælpe lidt undervejs.

God varmefordeling og masser af plads

Weber Spirit EPX-435R er en forholdsvis stor grill, og det mærkes hurtigt, når man laver mad på den. Der er god plads til at arbejde, og sidebordene gør det nemt at have fade, tallerkener og redskaber stående tæt på. Det lyder basalt, men det er ofte sådan nogle ting, der afgør, om en grill er rar at bruge i praksis.

Varmefordelingen virker generelt også rigtig god. Det er ikke en af de gasgrills, hvor man hele tiden skal flytte ting rundt for at undgå ekstremt varme eller kolde områder. Bøfferne fik en jævn stegeskorpe, pølserne blev ikke brændt på den ene side og rå på den anden, og stegen kunne stå forholdsvis stabilt uden store temperaturudsving.

Det hjælper også, at grillristene virker solide og holder godt på varmen. Når først grillen er varm, føles den stabil under brug. Det giver en mere kontrolleret oplevelse end mange billigere gasgrills, hvor temperaturen kan svinge ret voldsomt, hver gang låget åbnes.

Samtidig er det tydeligt, at Weber Spirit er til folk, der faktisk bruger deres grill ofte. Små detaljer som det foldbare varmegitter, opbevaringspladsen og sidebrænderen gør den mere fleksibel i hverdagen. Sidebrænderen lyder måske som noget, mange aldrig bruger, men den er faktisk ret praktisk til saucer, kartofler eller grøntsager, mens resten af maden ligger på grillen. Det er også tydeligt, at Weber forsøger at bygge videre på et system med tilbehør og ekstra funktioner fremfor bare at sælge en traditionel grillkasse med brændere.

Smart uden at blive irriterende

Det største problem med mange smart-produkter er ofte, at de bliver mere besværlige end den “dumme” version. Heldigvis er Weber Spirit Smart EPX-435R Stealth ikke rigtig dér. Hvis man vil, kan man bruge den som en helt almindelig gasgrill uden at tænke over appen ret meget. Og det er faktisk vigtigt.

Appen og temperaturguidningen fungerer bedst som et supplement. Noget man bruger, når man laver større stykker kød eller gerne vil have lidt ekstra kontrol. Til hurtige pølser eller burgere kan man stort set ignorere det hele og bare grille som normalt.

Det gør også, at grillen føles mindre gimmick-agtig end nogle af konkurrenterne. Weber har været forholdsvis tilbageholdende med teknologien, og det er sandsynligvis det rigtige valg. For de fleste mennesker ønsker ikke en grill, der føles som en computer. De vil bare gerne have stabil varme og bedre resultater.

Prisen er naturligvis forholdsvis høj sammenlignet med mere simple gasgrills, og man betaler helt klart også for både design, størrelse og smart-funktioner. Men samtidig føles den også som et produkt, der faktisk matcher sin prisklasse. Den virker solid, den fungerer godt i praksis, og den gør almindelig grillmad lettere at lykkes med uden at komplicere oplevelsen.

Jeg kunne godt have undværet de røde detaljer i designet, men det ændrer ikke ved, at Weber Spirit Smart EPX-435R Stealth samlet set føles som en virkelig vellykket gasgrill. Ikke fordi den prøver at revolutionere grilloplevelsen, men fordi den tager noget velkendt og gør det lidt bedre.

Du kan læse mere om Weber Spirit Smart EPX-435R Stealth her.